Taalgebruik: uitmis(Foto: RyanMcGuire/Pixabay) Afrikaanssprekers gebruik soms (verkeerdelik) die woord “uitmis” wanneer hulle die Engelse idiomatiese uitdrukking “miss out” in gedagte het. Taalgebruikers van Afrikaans sal dus soms sê “moenie op hierdie geleentheid uitmis nie”. Dit is egter anglisisties. HAT Taalgids ŉ Dier wat iets onverteerbaars geëet het, kan dit uitmis en hy kan dit selfs op jou werf, jou grasperk of jou sitkamermat uitmis, maar in Afrikaans kan ŉ mens nie uitmis of op iets uitmis as jy dit misloop nie. Jy mis dit of loop dit mis of jy het nie deel daaraan nie of jy laat dit uit of slaan dit oor (byvoorbeeld as jy woorde lees). Bron: Handwoordeboek van die Afrikaanse Taal (HAT)